B. Bugár, podpredseda NR SR: (2004-06-29):
Pán minister, chcete zaujať stanovisko k rozprave? Nie. Pán spravodajca, chcete zaujať stanovisko k rozprave? Ďakujem, nie. Prerušujem rokovanie o tomto bode programu. Nasledujúcim bodom programu je ročná správa o výsledku hospodárenia Exportno-importnej banky Slovenskej republiky za rok 2003 . Správu ste dostali ako tlač 734, spoločnú správu výborov máte v tlači 734a. Prosím teraz guvernéra Exportno-importnej banky, pána Ladislava Vaškoviča, aby správu uviedol. Nech sa páči. L. Vaškovič, guvernér Exportno-importnej banky SR: Vážený pán predseda, vážené panie poslankyne, vážení páni poslanci, dovoľte, aby som vás stručne oboznámil s ročnou správou o výsledku hospodárenia Eximbanky. Správa bola predložená v súlade so zákonom o Eximbanke, o Exportno-importnej banke Slovenskej republiky, a bola prerokovaná v Rade banky, bola prerokovaná v dozornej rade, ministerstvom financií a vo vláde Slovenskej republiky. Preto by som len stručne chcel vyzdvihnúť niektoré dôležité momenty z tejto správy a podčiarknuť dosiahnuté výsledky minulého roku. Pre nás najsyntetickejší ukazovateľ je podpora exportu, resp. percento podpory exportu Slovenskej republiky. Toto percento dosiahlo minulého roku 6,8 % a podporili sme export zo Slovenska v objeme 54,6 mld. Sk. Treba povedať, že ide o nárast o 700 mil. voči roku 2002. Tento objem podpory bol dosiahnutý predovšetkým v oblasti bankovej činnosti, kde sme dosiahli podporu 40,5 mld. korún, a v oblasti poisťovacích činností, kde sme dosiahli objem 14,1 mld. korún poistenia. Treba povedať, že na bankových činnostiach sa podieľali predovšetkým refinančné úvery v celkovom objeme 35 mld. korún, ďalej, záruky v objeme 3,6 mld. korún a ďalšie produkty. Chcel by som povedať, v refinančných úveroch, ktorých objem ku koncu roku dosiahol 4,7 mld. korún, sme v priebehu roka znížili základnú sadzbu, čo je dosť zaujímavé pre exportérov, z 5 % na 3,5 %, v súčasnosti dneska platí sadzba základná 3 % pre exportérov. Z hľadiska poistenia sme poskytli poistenie v rámci krátkodobého komerčného a politického rizika v objeme 11,2 mld. korún, krátkodobého politického rizika v objeme 1,1 mld. korún a strednodobého a dlhodobého politického rizika a kombinovaného rizika v objeme 1,7 mld. korún. Bilančná suma Eximbanky dosiahla 7,19 mld. korún, čo je mierne prekročenie pôvodného rozpočtu. Treba povedať, aj v oblasti finančného majetku na termínovaných vkladoch, pokladničných poukážkách a štátnych dlhopisoch sme mali uložené o vyše miliardy menej ako v roku 2002.  Čo sa týka hospodárskeho výsledku, hospodársky výsledok sme dosiahli v objeme 96 mil. korún, čo je voči rozpočtu mierne prekročenie o 3 mil. korún. Hospodársky výsledok bol dosiahnutý aj vďaka úsporám všeobecných prevádzkových nákladov, kde sme voči rozpočtu znížili všeobecné prevádzkové náklady o 35 mil. korún a voči skutočnosti roku 2002 o 18 mil. korún. Chcel by som ešte na záver povedať, že v minulom roku tak ako predošlé dva roky sme nedostali žiadne prostriedky zo štátneho rozpočtu, hospodárili sme iba so zverenými prostriedkami a vlastnými prostriedkami. V oblasti teritoriálnej podpory sme sa začali ešte výraznejšie orientovať na krajiny bývalého Sovietskeho zväzu a na krajiny rozvojové. Myslím, že to je jeden z hlavných cieľov našej banky. Ďakujem pekne za pozornosť.